C 362/38

Bankroto sprendimo ir nemokumo paskelbimo likviduojamo „Sberbank CZ, a.s.“ turto atžvilgiu reikšmingų dalių paskelbimas pagal Europos Parlamento ir Tarybos direktyvos 2001/24/EB dėl kredito įstaigų reorganizavimo ir likvidavimo 13 straipsnį

Siūlymas pateikti reikalavimą — Reikalavimo pateikimo terminai

Kvietimas paprieštarauti reikalavimui — Prieštaravimo pateikimo terminai

(2022/C 362/04)

Skolininko identifikaciniai duomenys : likviduojamas „Sberbank CZ, a.s.“, pagal Čekijos teisę įsteigta ir veikianti akcinė bendrovė, kurios registruota buveinė yra adresu U Trezorky 921/2, Jinonice, 158 00 Prague 5, ID Nr. 25083325, užregistruotas Prahos municipalinio teismo tvarkomo įmonių registro B skirsnyje numeriu 4353).

Nemokumo bylą nagrinėjusio teismo identifikaciniai duomenys : Prahos miesto teismas, kurio registruotos buveinės adresas yra Slezská 9, 120 00 Praha 2, Čekijos Respublika.

Likvidatoriaus identifikaciniai duomenys : Teisininkė Jiřina Lužová, registruota adresu Dušní 866/22, 110 00 Praha 1, Čekijos Respublika, asmens kodas 44686650, e. paštas ak@akluzova.cz, telefono Nr. +420 222327902.

2022 m. rugpjūčio 26 d. Prahos miesto teismas priėmė sprendimą Nr. MSPH 95 INS 12575/2022–A-72, kuriuo, be kita ko, pagal Čekijos teisę (Įstatymas Nr. 182/2006 dėl nemokumo ir pertvarkymo procedūrų (Nemokumo įstatymas) su pakeitimais (toliau – Nemokumo įstatymas)):

a) paskelbė skolininko, likviduojamo „Sberbank CZ, a.s.“, pagal Čekijos Respublikos įstatymus įsteigtos ir veikiančios akcinės bendrovės, kurios registruota buveinė yra adresu U Trezorky 921/2, Jinonice, 158 00 Prague 5, ID Nr. 25083325, užregistruotos Prahos miesto teismo tvarkomo įmonių registro B skirsnyje numeriu 4353 (toliau – Skolininkas), nemokumą ir

b) paskelbė bankrotą Skolininko turto atžvilgiu (toliau – Sprendimas).

Taip pat Sprendimu skolininko likvidatoriumi paskirta teisininkė Jiřina Lužová, registruota adresu Dušní 866/22, 110 00 Praha 1, Čekijos Respublika, asmens kodas 44686650.

Kreditorių reikalavimai, nurodyti skolininko sąskaitose, laikomi pateiktais. Kreditoriams ape tai bus pranešta individualiai per 60 dienų nuo nemokumo paskelbimo. Galutinis terminas – 2022 m. spalio 25 d.

Kreditorius, nesutinkantis su reikalavimo suma arba pobūdžiu, nurodytais pagal ankstesnę pastraipą pateiktame pranešime, per keturis mėnesius nuo nemokumo paskelbimo dienos gali likvidatorei pareikšti rašytinį prieštaravimą; jei to nepadaroma, laikoma, kad kreditorius sutinka su pranešimo turiniu. Galutinis terminas – 2022 m. gruodžio 26 d. Kreditorius, kurio registruotasis adresas, buveinė, nuolatinė gyvenamoji vieta arba įprastinė gyvenamoji vieta yra Europos Sąjungos arba Europos ekonominės erdvės valstybėje narėje, prieštaravimą gali pareikšti oficialiąja tos valstybės kalba. Prieštaravimas pateikiamas su antrašte „Podání námitky proti výši pohledávky“ („Prieštaravimo dėl reikalavimo sumos pateikimas“) čekų kalba. Jei prieštaravimo turinys likvidatorei aiškus, ji turi atsižvelgti į prieštaravimą ir be antraštės. Likvidatorė neprivalo atsižvelgti į pavėluotą prieštaravimą, nebent būtų aišku, kad jis atitinkamai institucijai, atsakingai už jo perdavimą, buvo pateiktas laiku. Likvidatorė gali reikalauti, kad kreditorius pateiktų prieštaravimo vertimą į čekų kalbą.

Per 3 mėnesius nuo šio išrašo paskelbimo Europos Sąjungos oficialiajame leidinyje kreditorius gali pareikšti prieštaravimą, kad likvidatorė jam neįteikė Nemokumo įstatymo 373 straipsnio 2 dalyje numatyto pranešimo. Prieštaravime nurodoma reikalavimo skolininkui suma skolininko nemokumo jo turto atžvilgiu paskelbimo dieną. Prie prieštaravimo pridedamos dokumentų, patvirtinančių reikalaujamą sumą, reikalavimo atsiradimo datą ir pobūdį, visų pirma tai, ar reikalavimas yra tiesiogiai susijęs su nemokaus skolininko turtu (Nemokumo įstatymo 168 straipsnis), lygiavertis tokiam reikalavimui (Nemokumo įstatymo 169 straipsnis), reikalavimas su teise į išieškojimą iš užstato, kitaip užtikrintas reikalavimas arba papildomas reikalavimas (Nemokumo įstatymo 172 straipsnio 2 dalis), oficialiai patvirtintos kopijos ir nurodoma, ar bus išsaugotos kokios nors nuosavybės teisės. Kreditorius, kurio registruotasis adresas, buveinė, nuolatinė gyvenamoji vieta arba įprastinė gyvenamoji vieta yra Europos Sąjungos arba Europos ekonominės erdvės valstybėje narėje, prieštaravimą gali pareikšti oficialiąja tos valstybės kalba. Prieštaravimas turi būti pateiktas su antrašte „Přihláška pohledávky“ („Reikalavimo pateikimas“) čekų kalba. Jei prieštaravimo turinys likvidatorei aiškus, ji turi atsižvelgti į prieštaravimą ir be antraštės. Likvidatorė neprivalo atsižvelgti į pavėluotą prieštaravimą, nebent būtų aišku, kad jis atitinkamai institucijai, atsakingai už jo perdavimą, buvo pateiktas laiku. Likvidatorė gali reikalauti, kad kreditorius pateiktų prieštaravimo vertimą į čekų kalbą.

Teisininkė Jiřina Lužová, likviduojamo „Sberbank CZ, a.s.“ likvidatorė